Rússneska varnarmálaráðuneytið hefur ákveðið að efla 20. sameinaða heraflann á Vestur-herstjórnarsvæði Rússlands . Heimildarmenn TASS-fréttastofunnar í rússneska herforingjaráðinu segja að unnið sé að því að endurskipuleggja landherinn á svæðinu og auka þar mannafla með flutningi hermanna frá öðrum herstjórnarsvæðum . Heimildarmaður TASS segir í frétt sem birtist fimmtudaginn 13. ágúst að ætlunin sé að efla vélaherdeildir á Vestur-herstjórnarsvæðinu sem snýr að Finnlandi , Eystrasaltsríkjunum og Póllandi . Einnig verði lögð áhersla á stórskotalið , skotpalla fyrir flugskeyti og njósnasveitir . Með þessu verður árásargeta hersins á þessu svæði verulega aukin . Stefnt er að því að þessari umfangsmiklu breytingu verði lokið 1. desember 2015 . Vestur-herstjórnarsvæðið undir nýrri sameinaðri herstjórn kom til sögunnar árið 2010 þegar yfirstjórn herstjórnarsvæða Moskvu og Leníngrad og flotastjórnir Norðurflotans og Eystrasaltsflotans voru sameinaðar undir einni stjórn í St. Pétursborg . Á herstjórnarsvæðinu hefur 6 . Leníngrad-flugherinn og loftvarnaherinn verið stofnaður . Lofthelgin sem flugherinn gætir nær yfir 2 milljónir ferkílómetra og 3.000 km löng landamæri . Ætlunin er að 1. desember verði nýr skriðdrekaher orðinn hluti af Vestur-herstjórnarsvæðinu ( 500 skriðdrekar ) . Annar slíkur her verður stofnaður skammt frá Moskvu í desember . Þá segir TASS að komið verði á fót hraðliði fallhlífarhermanna . Liðið á að geta starfað sjálfstætt eða í tengslum við landherinn . Við þetta fjölgar í fallhlífarliðinu úr 45.000 mönnum í 60.000 menn .